Waardig om Hom te dien - Solidariteit WêreldSolidariteit Wêreld
Tuis › 10 minute voor werk Juig › Waardig om Hom te dien
Waardig om Hom te dien
Daar het hulle vir Jesus ’n aandete voorberei. Marta het dit voorgesit en Lasarus was een van dié wat saam met Hom vir die ete aangelê het.
– Johannes 12:2
Ons kan so hard wees op Marta; selfs Jesus het haar aangespreek. Pleks daarvan om aan sy voete te sit en sy woorde in te drink, het Marta gekies om Hom op die mees praktiese wyse te dien. Sy het vir Jesus kos gemaak en daarna opgeruim; sy het presies opgetree soos verwag is van ’n goeie vrou in daardie tyd wat gaste in haar huis onthaal.
Ek dink ons kan iets by Marta leer, want sy het ’n diepe besef gehad van wie Jesus is, en die reaksie van haar hart was om Hom fisiek te dien en te bedien.
Om te dien, was nie benede Marta nie. Om Jesus te bedien, was dalk die enigste manier hoe sy haar dankbaarheid teenoor Hom kon betoon. Marta se probleem was dat sy haar oor baie dinge bekommer het (sien Lukas 10:41) en sodoende baie sou misloop van wat Jesus haar wou leer.
Ons is waardig om Jesus te dien, om Hom slaafs te dien, maar ons het dieselfde probleem dat ons aandag afgetrek word deur ons take. Ons raak so verward dat ons Hom nie hoor nie en nes Marta vergeet ons om net in sy teenwoordigheid te wees.
Here, help my dat my aandag nie afgetrek sal word of dat ek nie weggeneem sal word deur take wanneer ek in u teenwoordigheid is nie. Amen.